Putin skyr alt ansvar
Russland støtter politisk og militært sin gamle allierte i Damaskus, Bashar al-Assad, som i tillegg får god hjelp i krigen fra Iran og Hizbollah. Krigen har ført til en strøm av flyktninger, først til nabolandene og nå mot Europa. Først flyktet millioner av sivile syrere til nabolandene. Vestlige lands Midtøsten-politikk har skylden, mener Putin: – Vi i Russland, og i særdeleshet og all beskjedenhet undertegnede, sa for flere år siden at de ville bli store problemer om våre såkalte vestlige partnere fulgte denne, som jeg alltid sa, feilslåtte politikken. I den tidlige fase av opprøret mot Assad, før den såkalte islamske stat og fremmedkrigere ankom, forsøkte stormaktene i FNs sikkerhetsråd gjentatte ganger å gripe inn i konflikten. Russland og Kina stemte alltid mot. Sikkerhetsrådet ble følgelig handlingslammet, det syriske regime trappet opp krigen og militante islamister kapret den syriske revolusjonen. USA og andre vestlige land kan kritiseres for mye i Syria, for halvhjertet støtte til den syriske opposisjonen, for at ord ikke ble fulgt av handling og for avmakt i forhold til en eskalerende krise. Men Putin er ikke den rette til å kritisere. Han har gitt Assad politisk ryggdekning og våpen. I går bekreftet også Russland for første gang at de har militære eksperter i Syria. Statlige syrisk TV viser bilder av det som skal være russiske soldater i strid for Assad. Med slike venner har ikke det syriske regimet trengt å bry seg om internasjonalt press. FNs generalsekretær Ban Ki-moon vedgår at Sikkerhetsrådet har sviktet Syria. Han oppfordrer han de faste medlemmene i FNs sikkerhetsråd om å stå samlet. Stormaktene må «se utover sine nasjonale interesser» og til hva som tjener verdenssamfunnet. I tilfellet Syria er oppfordringen åpenbart adressert til Kina og Russland. De hindret tidlig FN fra å handle og konflikten gikk inn i en katastrofal voldsspiral. Putins uttalelser om Syria er ikke overraskende. Dette er en leder som for to år siden, i et innlegg i New York Times, belærte USA om hvor viktig FN er: – Vi må slutte å bruke maktspråket og gå tilbake til en vei mot siviliserte diplomatiske og politiske overenskomster. Noen måneder senere annekterte han Krim.
Det er freidig av Vladimir Putin å anklage vestlige land for at millioner av syrere er på flukt. Russland har i fire år effektivt hindret FN fra å handle i Syria.